**DARBŲ PIRKIMO TECHNINĖ SPECIFIKACIJA**

1. **SĄVOKOS IR SUTRUMPINIMAI**

1.1. **Užsakovas** – uždaroji akcinė bendrovė „VILNIAUS VANDENYS“.

1.2. **Rangovas** – ūkio subjektas – fizinis asmuo, privatusis ar viešasis juridinis asmuo, kita organizacija ir (ar) jų padalinys įskaitant ūkio subjektus, kurių pajėgumais remiamasi, Subrangovus, darbuotojus ir kitus teisėtais pagrindais Rangovo darbų atlikimui pasitelktus asmenis.

1.3. **Sutartis** – Sutartis, sudaroma tarp Rangovo ir Užsakovo dėl Pirkimo objekto.

1.4. **Techninė specifikacija** **arba TS** – dokumentas, kuriame apibūdintas pirkimo objektas.

1.5. **Priėmimo-perdavimo aktas arba Aktas** – perdavimo–priėmimo aktas arba lygiavertis dokumentas, pasirašomas abiejų Sutarties Šalių, kuriame detaliai nurodomi Rangovo faktiškai atlikti ir Užsakovui perduodami Darbai (ar jų dalys), atitinkantys Techninę specifikaciją.

1.6. **Užsakymas** - Užsakovo Rangovui pateikiamas dokumentas (jei sudaromas) ar el. laiškas, ar kita Sutarties SD nustatyta forma Rangovui teikiamas Darbų užsakymas, o Sutarties SD nurodytais atvejais – ir žodinis nurodymas, pagal kurį Rangovas turi vykdyti Darbus.

1. **PIRKIMO OBJEKTO PAVADINIMAS IR JO KIEKIAI/APIMTYS**
   1. Vandentiekio ir nuotekų tinklų kamerų / šulinių remontas (toliau – Darbai).
   2. Pirkimo objektas skaidomas į 2 (dvi) pirkimo objekto dalis:

2.2.1. 1 pirkimo dalis - Vandentiekio tinklų kamerų / šulinių remontas.

2.2.2. 2 pirkimo dalis - Nuotekų tinklų kamerų / šulinių remontas.

* 1. Kiekiai/apimtys: perkamas Darbų kiekis yra preliminarus. Užsakovas Užsakymus teiks pagal poreikį ir neįsipareigoja užsakyti darbų už visą Sutarties kainą ar bet kokios jos dalies.

2.4. Rangovas visas galimas išlaidas įskaičiuoja į Darbų įkainį ir (ar) kainą. Siūlomame įkainyje ir (ar) kainoje turi būti įskaičiuotos visos Rangovo išlaidos ir mokėtini mokesčiai, būtini tinkamam Sutarties įvykdymui.

2.5. Rangovas prisiima visą riziką dėl ne nuo Užsakovo priklausančių aplinkybių, dėl kurių padidės su Sutarties vykdymu susijusios Rangovo išlaidos ir Sutarties vykdymas taps sudėtingesnis (Rangovui padidės įsipareigojimų vykdymo kaina). Darbų kaina ir (ar) įkainiai jokiais atvejais nebus didinami, išskyrus Pirkimo sąlygose nustatytus kainos ir (ar) įkainių peržiūros procedūros atvejus.

1. **REIKALAVIMAI PIRKIMO OBJEKTUI**

**Esamos situacijos aprašymas**

Remontuojamos susidėvėjusios ir avarines situacijas keliančios kameros ir šuliniai.

* 1. **Pirkimo objekto aprašymas**

3.1.1. Vykdydamas Sutartį Rangovas privalo vadovautis šios Techninės specifikacijos reikalavimais, Lietuvos Respublikos teisės aktais, reglamentuojančiais nurodytų Darbų atlikimą, UAB „Vilniaus vandenys“ patvirtintomis techninėmis specifikacijomis ir technine politika, skelbiamais http://www.vv.lt/lt/partneriams.

3.1.2. Rangovas turės atlikti Užsakyme nurodytus kamerų / šulinių remonto darbus.

3.1.3. Nuo Užsakymo pasirašymo momento Rangovas tampa atsakingas už eismo įvykius ir nelaimingus atsitikimus, kurie gali įvykti darbų vykdymo vietoje.

3.1.3. Jeigu Rangovas pradėjęs vykdyti darbus nustato, kad darbų apimtys yra didesnės nei nustatyta Užsakyme, kuris buvo suderintas su Užsakovu, Rangovas privalo raštu (elektroniniu paštu) informuoti Užsakovą. Už su Užsakovu nesuderintus darbus (už darbus, nenumatytus suderintame Užsakyme) nebus apmokama.

3.1.4. Rangovui neatvykus į darbo vietą ir neatlikus darbų per 4.2.1. punkte nurodytą terminą, atsakomybė už iškasos, įgriuvos, avarinio šulinio priežiūrą tenka Rangovui. Taip pat, atsiradus nuostoliams trečiosioms šalims visa atsakomybė ir nuostolių kompensavimas tenka Rangovui.

3.1.5. Darbams, kurių nebus galima atlikti dėl netinkamų oro sąlygų (krituliai, neigiama oro temperatūra), suderinus su Užsakovu, gali būti numatytas ilgesnis nei 4.2.1. punkte nurodytas terminas. Su Užsakovu raštu turi būti suderintos ir perkasos, kurių danga žiemos metu bus laikinai atstatoma naudojant šalto asfalto mišinį.

3.1.6. Rangovas atlikęs Užsakyme numatytus darbus ne vėliau kaip per 2 darbo dienas po darbų baigimo apie tai el. paštu (nurodytu Sutartyje) informuoja Užsakovą.

3.1.7. Rangovas po darbų atlikimo privalo palikti tvarkingą, sutvarkytą darbų vietą, bet kokios atliekos turi būti išvežtos.

3.1.8. Seni, demontuoti kamerų, šulinių liukai, dangčiai turi būti grąžinti Užsakovui iš karto po darbų atlikimo, adresu Titnago g. 74, Vilnius.

3.1.9. Jeigu darbų metu buvo sugadintos aplink darbų atlikimo vietą esančios dangos, jos turi būti atstatytos Rangovo sąskaita. Į vietą turi būti atstatyti ir mažieji architektūros statiniai, techninės eismo reguliavimo priemonės (kelio ženklai, stulpeliai ir pan.).

3.1.10. Atstatytos dangos turi būti priduotos Vilniaus m., Vilniaus r., Švenčionių r., Šalčininkų r. savivaldybei.

3.1.11. Rangovas pasirūpina visomis medžiagomis ir mechanizmais reikalingais darbų atlikimui.

3.1.12. Rangovas, kartu su atliktų darbų detaliu (pagal darbų įkainius) priėmimo - perdavimo aktu, po užbaigtų darbų, pateikia Užsakovo atstovui grunto sutankinimo protokolus, panaudotų statybinių medžiagų eksploatacinių savybių deklaracijas, patvirtintą baigtų darbų kasimo leidimą.

3.1.13. Visais reikiamais leidimais darbų įvykdymui rūpinasi ir savo lėšomis apmoka Rangovas.

3.1.14. Vykdant darbus kultūros paveldo objekto teritorijoje, jos apsaugos zonoje, kultūros paveldo vietovėje, Rangovas darbus turi vykdyti su archeologo priežiūra (kai privaloma). Archeologo darbus organizuoja ir apmoka Rangovas.

3.1.15. Darbus, nenumatytus TS Priede Nr. 1., kurie Sutarties vykdymo metu nesudarys daugiau nei 10% nuo visos Sutarties sumos, Rangovas vykdys vadovaudamasis Lietuvos Respublikos aplinkos ministerijos patvirtintomis Statinių statybos skaičiuojamosios kainos nustatymo rekomendacijomis, pagal UAB „Sistela“ sąmatinės programos „Sistela“ aktualų kainų lygį (pagal paskutinį Darbų kainos atnaujinimą sąmatos tvirtinimo dieną). Darbų kainos nustatymo taisyklės pagal sąmatinę programą „Sistela“:

3.1.15.1. Darbo kodo, darbų ir išlaidų parinkimas turi tiksliai atitikti reikalingo atlikti darbo akte apibrėžtą darbo specifiką;

3.1.15.2. Papildomi kaštai, koeficientai, mokesčiai ir papildomos išlaidos skaičiuojami pagal sąmatinėje programoje „Sistela“ nustatytą seką ir logiką;

3.1.15.3. Kiekvienam atitinkamam statybos darbui atlikti medžiagų, darbo užmokesčio ir mechanizmų sąnaudos ir kainos turi atitikti sąmatinės programos „Sistela“ aktualų kainų lygį:

° Papildomų medžiagų vertė yra 3% nuo medžiagų sumos;

° Papildomų mechanizmų vertė yra 3% nuo mechanizmų sumos;

° Sezoniniai darbai yra 15% (tik sąmatinėje programoje „Sistela“ priskirtiems darbams);

° Specifiniai darbai yra 17% (tik sąmatinėje programoje „Sistela“ priskirtiems darbams);

° Papildomas darbo užmokestis yra 8%;

° Socialinio draudimo išlaidos yra 1,79%;

° Statybvietės išlaidos yra 9% nuo statinio statybos darbų skaičiuojamosios kainos, arba 12% nuo kultūros paveldo statinių atkūrimo ir tvarkomųjų statybos darbų skaičiuojamosios kainos;

° Pridėtinės išlaidos yra 20,9% nuo darbo užmokesčio sumos;

° Pelnas yra 5%.

3.1.16. Rangovas, atlikęs šulinių/kamerų remonto darbus, turi pateikti atnaujintą šulinio/kameros korteles.

1. **DARBŲ VYKDYMO VIETA, TERMINAI IR TVARKA**
   1. **Darbų vykdymo vieta –** Vilniaus m., Vilniaus raj., Švenčionių raj., Šalčininkų raj.
   2. **Darbų vykdymo terminai:**
      1. Šulinių / kamerų sutvarkymas - 20 darbo dienų nuo Užsakymo patvirtinimo dienos (terminą siūlo Rangovas pasiūlymo formoje). Užsakovas įsipareigoja neteikti Užsakymų daugiau nei 8 vnt. šulinių / kamerų remontui vienu metu.
      2. Sutarties galiojimo terminas, įskaitant apmokėjimo terminą, yra 24 mėn.

4.3. **Darbų vykdymo tvarka:**

4.3.1. Užsakovas pagal poreikį raštu (Sutartyje nurodytu el. paštu) teiks Rangovui užsakymus. Užsakyme nurodoma data, darbų vieta (adresas) su pririšimo schema ir (arba) žemėlapiu, darbai ir jų preliminarūs. kiekiai.

4.3.2. Rangovas per tris darbo dienas nuo Užsakymo gavimo, turi pateikti preliminarias darbų sąmatas ir suderinti su Užsakovu.

4.3.3. Sąmata laikoma patvirtinta, kai Užsakovo įgaliotas atstovas pasirašo sąmatą ir persiunčia patvirtintos sąmatos elektroninę versiją Rangovui. Rangovo darbų laikas pradedamas skaičiuoti nuo Užsakovo patvirtintos sąmatos išsiuntimo Rangovui dienos arba esant Užsakovo ir Rangovo raštiškam sutarimui nuo sąmatoje patvirtintos darbų pradžios datos.

4.3.4. Užbaigus Užsakyme nurodytus darbus Rangovas ir Užsakovas pasirašo priėmimo - perdavimo detalų ( pagal darbų įkainius) atliktų darbų aktą nurodant datą, atliktų darbų kiekius.

4.4. . **Aktavimo tvarka:**

4.4.1. Už darbus bus apmokama pilnai atliktus visus darbus nurodytus Užsakyme.

4.4.2. Už atliktus vandentiekio tinklų kamerų/šulinių remonto darbus bus apmokama pagal darbų įkainius nurodytus TS priede Nr.1.1;

4.4.3. Už atliktus nuotekų tinklų kamerų/šulinių remonto darbus bus apmokama pagal darbų įkainius nurodytus TS priede Nr.1.2.

1. **DARBŲ KOKYBĖ IR TRŪKUMŲ ŠALINIMAS**
   1. Darbų trūkumais bus laikomi Darbų ir (ar) panaudotų medžiagų ar kitų dalių neatitikimai Techninės specifikacijos reikalavimams, Lietuvos Respublikos teisės aktams, statybos techniniams reglamentams, standartams, Darbų ir (ar) jų rezultatų gedimai, deformacijos, atsiradę iki garantinio laikotarpio pabaigos.
   2. Rangovas privalo garantuoti, kad Darbai bus atlikti kokybiškai, tinkamai ir laiku. Darbai atlikti nekokybiškai turi būti ištaisyti nuo Užsakovo rašytinio reikalavimo dėl trūkumų šalinimo pateikimo dienos ne vėliau kaip per 5 darbo dienas.
2. **SUTARTIES VYKDYMO METU PATEIKIAMA DOKUMENTACIJA**

Rangovas privalės pateikti ir suderinti su Užsakovu:

6.1. Rangovas privalės pateikti gaminių, medžiagų eksploatacinių savybių deklaracijas, žemės kasimo leidimus, grunto sutankinimo protokolus, statybinio laužo išvežimo dokumentus ir kt.

1. **RANGOVO IR UŽSAKOVO ĮSIPAREIGOJIMAI**

7.1. Rangovo įsipareigojimai:

7.1.1. Atlikti Darbus profesionaliai, kokybiškai ir laiku, vadovaujantis Sutartyje nustatyta tvarka, Lietuvos Respublikoje galiojančiais įstatymais ir kitais teisės aktais reglamentuojančiais Darbų atlikimą ir paslaugų suteikimą.

7.2. Užsakovo įsipareigojimai:

* + 1. Bendradarbiauti su Rangovu, teikiant reikalingą informaciją Sutarties vykdymo metu.
    2. Priimti iš Rangovo kokybiškai atliktus Darbus, atitinkančius teisės aktų ir Techninėje specifikacijoje numatytus Darbų reikalavimus, ir tinkamai bei laiku atsiskaityti su Rangovu Sutartyje numatytomis sąlygomis.

1. **PAPILDOMA INFORMACIJA** 
   1. Vykdant Darbus vadovautis Vilniaus miesto savivaldybės administracijos direktoriaus 2021 m. kovo 25 d. įsakymu Nr. 30-780/21 patvirtintu „Leidimų atlikti kasinėjimo darbus Vilniaus miesto savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuosiuose plotuose), atitverti ją ar jos dalį arba apriboti eismą joje išdavimo tvarkos aprašu“. Darbai A, B, C kategorijos miesto gatvėse draudžiami darbo dienomis nuo 7 val. iki 9 val. ir nuo 16 val. iki 19 val., kitu metu Darbus atlikti nemažinant eismo pralaidumo daugiau kaip 50%.
   2. Rangovas atsakingas už visų reikalingų archeologinių tyrimų atlikimą, vadovaujantis paveldo tvarkybos reglamento PTR 2.13.01:2011 „Archeologinio paveldo tvarkyba“ reikalavimais ir archeologo priežiūros organizavimą Darbų vykdymo metu.

8.3. Darbų vykdymo metu Rangovas turi naudoti tik tas medžiagas / gaminius, kurie nurodyti Techninės specifikacijos Priede Nr. 2. Šiame priede nurodytos medžiagos / gaminiai turi atitikti Techninės specifikacijos Priede Nr. 1 nustatytus reikalavimus ir (arba) būti parinkti iš medžiagų sąrašo, nurodyto http://www.vv.lt/lt/partneriams/, galiojusio pirkimo skelbimo metu;

8.4. Sutarties vykdymo metu Rangovas, gavęs rašytinį Užsakovo sutikimą, turi teisę keisti perkamas medžiagas / gaminius nurodytus Techninės specifikacijos Priede Nr. 2, jeigu tokių medžiagų / gaminių gamintojas ir (arba) oficialus gamintojo atstovas nebegamina. Siekdamas keisti perkamą medžiagą / gaminį, Rangovas privalo pateikti Užsakovui argumentuotą prašymą su įrodymais, kad gamintojas (-ojai) ir (ar) oficialus gamintojo (-ojų) atstovas (-ai) medžiagų / gaminių nurodytų Techninės specifikacijos Priede Nr. 2 nebegamina ir kad keičiamos naujos perkamos medžiagos / gaminiai visiškai atitinka Techninės specifikacijos reikalavimus. Rangovas keisdamas medžiagas / gaminius negali didinti perkamų medžiagų / gaminių įkainių, pristatymo ir / ar statybos terminų ir / ar keisti kitas sąlygas. Rangovas privalo pateikti keičiamų naujų perkamų medžiagų / gaminių dokumentus.

1. **PRIEDAI**

Priedas Nr.1.1. Vandentiekio tinklų kamerų/šulinių remonto darbų įkainiai (1 pirkimo dalis);

Priedas Nr.1.2. Nuotekų tinklų kamerų/šulinių remonto darbų įkainiai (2 pirkimo dalis);

Priedas Nr. 2. Mechanikos medžiagų, gaminių techninės specifikacijos ir jų atitikimas;

Priedas Nr. 3. Konkrečiai siūlomos mechanikos medžiagos, gaminiai ir jų gamintojai.